b'\n_START_ARTICLE_\nGeorg Simmel\n_START_SECTION_\n\xc5\xbdivljenjepis\n_START_PARAGRAPH_\nSimmel je bil eden izmed prvih nem\xc5\xa1kih sociologov. Ve\xc4\x8dino svojega \xc5\xbeivljenja je pre\xc5\xbeivel v Berlinu. Po izobrazbi je bil filozof in zgodovinar, njegove \xc5\xa1tudije pa so oblikovale razvoj nadaljnje teorije o dru\xc5\xbebeni strukturi._NEWLINE_Mlademu Simmlu je zgodaj umrl o\xc4\x8de, zaradi \xc4\x8desar je \xc5\xbeivel s skrbnikom. Kasneje je \xc5\xa1tudiral filozofijo in zgodovino na Univerzi v Berlinu ter leta 1881 uspe\xc5\xa1no obranil doktorsko dizertacijo. \xc5\xa0tiri leta zatem je postal docent na isti univerzi. Za\xc4\x8del je predavati svoje \xc5\xa1tudije, kar je privla\xc4\x8dilo ne le \xc5\xa1tudentov, pa\xc4\x8d pa tudi \xc5\xa1ir\xc5\xa1o intelektualno elito Berlina._NEWLINE_\xc4\x8cetudi je Simmlove poskuse vzpona po hierarhiji univerze podpiral priznani sociolog Max Weber, je Georg Simmel ostal izven teh krogov vse do leta 1901, ko je postal izredni profesor. V tem \xc4\x8dasu je \xc5\xbee bil poznan po Evropi in ZDA po svojih sposobnostih. Nadaljeval je svoje intelektualno in akademsko delo ter bil dejaven na mnogih drugih podro\xc4\x8djih, med drugim se je udejstvoval v umetni\xc5\xa1kih krogih ter bil soustanovitelj Nem\xc5\xa1kega dru\xc5\xa1tva za sociologijo, vkup z Maxom Weberjem in Ferdinandom Toenniesem. Sodelovanje na mno\xc5\xbeici razli\xc4\x8dnih podro\xc4\x8dij mu je omogo\xc4\x8dalo veliko premo\xc5\xbeenje, ki ga je bil podedoval po svojem skrbniku. Simmel se je dru\xc5\xbeil z ve\xc4\x8d priznanimi intelektualci, kot so bili Max Weber, Rainer Maria Rilke, Stefan George in Edmund Husserl._NEWLINE_Leta 1890 se je poro\xc4\x8dil z Gertrud Kinel. Kinelova je bila filozofinja in je izdajala svoja dela pod psevdonimom Marie-Luise Enckendorf. Z mo\xc5\xbeem sta \xc5\xbeivela me\xc5\xa1\xc4\x8dansko \xc5\xbeivljenje ter prirejala kulturna sre\xc4\x8danja v njunem salonskem stanovanju. Skupaj sta imela otroka Gertmunda, ki je mnogokrat omenjen tudi v Simmlovih delih._NEWLINE_Leta 1914 je Georg Simmel postal redni profesor na takratni nem\xc5\xa1ki Univerzi v Strasbourgu. Kmalu zatem je pri\xc5\xa1lo do izbruha prve svetovne vojne in ustavitve vseh predavanj ter preostalih akademskih dejavnosti, med drugim zaradi dejstva, da so bile univerzitetne predavalnice uporabljene kot prostori za voja\xc5\xa1ke bolni\xc5\xa1nice. Leto kasneje je Simmel brez uspeha kandidiral za profesorja na Univerzi v Heidelbergu. Tik pred koncem vojne leta 1918 pa je umrl v Strasbourgu zaradi raka na jetrih.'